جام انڑ

سُلطان ملِک فیروز الدین شاہ بن بابینہ المعروف جام اُنَڑ سندھ کے پہلے سلطان اور خاندانِ سمہ کے موسس تھے۔ جام انڑ کی حکمرانی کا دور 1351ء سے 1353ء تک یعنی تقریباً تین سال شمار کیا جاتا ہے۔ لازم نہیں کہ ان کی حکمرانی کے آغاز کو سیہون کی بغاوت کے فوراً بعد ہی مان لیا جائے جیسا کہ نبی بخش خان بلوچ کی رائے ہے کہ جام انڑ 1351ء سے کافی پہلے ہی ایک حکمران کی حیثیت سے نمایاں ہو چکا تھا۔

 حالات زندگی 
جام انڑ کا ذکر پہلی مرتبہ سیہون کے معرکے کے حوالے سے ملتا ہے، جب انھوں نے سلطنت دہلی کے ایک نائب کو قتل کیا تھا۔ اس کے بعد سندھ کی مختلف قبائل نے انھیں اپنا سردار منتخب کیا۔ لیکن اس کے بعد بھی انھیں سندھ کی حکومت پر مکمل قبضہ کرنے میں سولہ سال کا عرصہ لگا۔ ایک طرف فیروز شاہ تغلق سندھ کی سرحدوں کے باہر نکل آئے جبکہ دوسری طرف جام انڑ نے اپنی حاکمیت کا اعلان کیا۔ یہ واقعہ سنہ 1351ء (752ھ) میں پیش آیا۔

آخری سومرہ حاکم ہمیر کے بارے میں تاریخ میں مختلف آرا ملتی ہیں۔ میر معصوم نے ان کا نام ارمیل لکھا ہے اور ان کے مطابق ارمیل ظالم حکمران تھے، اسی بنا پر صبح سویرے کچھ لوگ ان کے گھر میں گھس آئے اور انھیں قتل کر دیا۔ میر علی شیر قانع نے قدرے مختلف انداز میں ہمیر کا ذکر کرتے ہوئے لکھا ہے کہ وہ چونکہ ظالم تھا، اس لیے سمہ قوم کے لوگوں نے اسے تخت سے معزول کر دیا۔ پھر انھوں نے انڑ کو  کا لقب دے کر اپنا سردار منتخب کیا۔ یہ واقعہ 1351ء (752ھ) میں پیش آیا۔ خداداد خان نے بھی اپنی کتاب میں ہمیر کے مظالم کا ذکر کیا ہے۔ حسین پنھور کی رائے ہے کہ سومرن کے سیاسی زوال میں سندھ میں آنے والی قدرتی تبدیلیوں کا بڑا دخل تھا۔ سومرن کے خاتمے کے بعد مختصر عرصے کے لیے سما حکمرانوں نے ساموئی شہر کو اپنا مرکز بنایا۔ یہ شہر ننگر ٹھٹہ کے قریب، کوہِ مکلی کی شمالی ڈھلوان پر واقع تھا۔ میر علی شیر اور دیگر مؤرخین کے مطابق ہمیر سومرو مذکورہ معرکے میں ہلاک ہو گئے تھے۔ جدید تحقیق کے مطابق جام انڑ کی کامیاب بغاوت کے بعد بیشک سومروں کی حکومت کا خاتمہ ہو گیا تھا لیکن درحقیقت ہمیر گجرات کی طرف فرار ہونے میں کامیاب ہو گئے تھے۔ جام انڑ نے تقریباً ڈیڑھ سال حکومت کرنے کے بعد وفات پائی۔ تذکرہ نویسوں کے مطابق جام انڑ ایک معرکے میں ہلاک ہو گئے تھے، لیکن غلام محمد لاکھو کے مطابق یہ بات درست نہیں ہے۔

 حوالہ جات 

زمرہ:چودہویں صدی کی ہندوستانی شخصیات
زمرہ:سمہ خاندان